PATVIRTINTA

Plungės rajono savivaldybės

tarybos 2020 m. gegužės 28 d.

sprendimu Nr. T1-102

**PLUNGĖS RAJONO SAVIVALDYBĖS TERITORIJOJE MIRUSIŲ ŽMONIŲ PALAIKŲ VEŽIMO, SAUGOJIMO, NENUSTATYTOS TAPATYBĖS ŽMONIŲ PALAIKŲ IR PALAIKŲ, DĖL KURIŲ ATSIĖMIMO MIRUSIOJO ARTIMIEJI NESIKREIPIA, LAIDOJIMO PASLAUGŲ TEIKIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Plungės rajono savivaldybės teritorijoje mirusių žmonių palaikų vežimo, saugojimo, nenustatytos tapatybės žmonių palaikų ir palaikų, dėl kurių atsiėmimo mirusiojo artimieji nesikreipia, laidojimo paslaugų teikimo tvarkos aprašas (toliau – Aprašas) reglamentuoja Plungės rajono savivaldybės teritorijoje mirusių žmonių palaikų vežimo, saugojimo, nenustatytos tapatybės palaikų ir palaikų, dėl kurių atsiėmimo mirusiojo artimieji nesikreipia, laidojimo paslaugų teikimo, išlaidų apmokėjimo sąlygas ir tvarką.

2. Šis Aprašas parengtas vadovaujantis Lietuvos Respublikos žmonių palaikų laidojimo įstatymu, Lietuvos Respublikos sveikatos apsaugos ministro ir Lietuvos Respublikos vidaus reikalų ministro 2018 m. vasario 8 d. įsakymu Nr. V-157/1V-118 „Dėl Žmogaus palaikų gabenimo patologinės anatomijos tyrimams ar teismo medicinos ekspertizėms ir tyrimams tvarkos aprašo patvirtinimo“, Lietuvos Respublikos sveikatos apsaugos ministro 2013 m. gegužės 27 d. įsakymu Nr. V-539 ,,Dėl Lietuvos higienos normos HN 91:2013 „Žmogaus palaikų laidojimo paslaugų, kremavimo, balzamavimo veiklos visuomenės sveikatos saugos reikalavimai“ patvirtinimo“,  Lietuvos Respublikos vidaus reikalų ministro 2011 m. rugsėjo 30 d. įsakymu Nr. 1V-725 ,,Dėl Nenustatytos tapatybės žmogaus palaikų laidojimo organizavimo tvarkos aprašo patvirtinimo“.

3. Apraše vartojamos sąvokos atitinka minimuose teisės aktuose vartojamas sąvokas.

**II SKYRIUS**

**ŽMONIŲ PALAIKŲ VEŽIMAS**

4. Mirusiųjų ir žuvusiųjų žmonių palaikų vežimo paslaugos apima pradinį palaikų vežimą, palaikų vežimą iš įvykio vietos teismo medicinos ekspertizėms ir tyrimams atlikti.

5. Žmonių palaikų vežimą organizuoja ir užtikrina Savivaldybės parinktas paslaugų teikėjas pagal sutartyje nustatytas sąlygas.

6. Žmogaus palaikai teismo medicinos ekspertizei ir tyrimams vežami kartu su policijos ar prokuratūros pareigūno pateikta užduotimi arba teismo nutartimi skirti medicinos ekspertizę į dokumentuose nurodytą teismo medicinos ekspertizės įstaigą, o teismo medicinos ekspertizės įstaigos nedarbo laiku žmogaus palaikai  gabenami laikinai saugoti į Savivaldybės administracijos atrinkto paslaugų teikėjo žmogaus palaikų saugojimo vietą laikinam saugojimui.

7. Konstatavus mirties faktą Lietuvos Respublikos žmogaus mirties nustatymo ir kritinių būklių įstatymo nustatyta tvarka, policijos ar prokuratūros pareigūnai iškviečia vežimo paslaugos teikėją, sudariusį sutartį su Savivaldybės administracija dėl mirusiųjų, žuvusiųjų palaikų vežimo paslaugų.

8. Policijos ar prokuratūros pareigūnai perduoda žmogaus palaikus vežimo paslaugos teikėjui kartu su lydimais dokumentais ir įvykio vietoje aptiktais mirusiojo asmens daiktais, nurodytais Lietuvos Respublikos sveikatos apsaugos ministro ir Lietuvos Respublikos vidaus reikalų ministro 2018 m. vasario 8 d. įsakymu Nr. V-157/1V-118 patvirtinto Žmogaus palaikų gabenimo patologinės anatomijos tyrimams ar teismo medicinos ekspertizėms ir tyrimams tvarkos aprašo III skyriuje.

**III SKYRIUS**

**ŽMONIŲ PALAIKŲ SAUGOJIMAS**

9. Žmonių palaikų saugojimą organizuoja ir užtikrina Savivaldybės parinktas paslaugų teikėjas pagal sutartyje nustatytas sąlygas.

10. Žmonių palaikų saugojimo paslaugos teikėjas turi užtikrinti paslaugos teikimą ištisą parą, neišskiriant darbo, poilsio ir šventinių dienų. Žmogaus palaikai turi būt saugomi vadovaujantis Lietuvos Respublikos sveikatos apsaugos ministro 2013 m. gegužės 27 d. įsakymu Nr. V-539 patvirtintų Lietuvos higienos normų HN 91:2013 „Žmogaus palaikų laidojimo paslaugų, kremavimo, balzamavimo veiklos visuomenės sveikatos saugos reikalavimai“ reikalavimais ir kitais teisės aktais.

11. Saugojimo paslauga gali būti teikiama ir Savivaldybės teritorijoje aptiktų nenustatytos tapatybės žmonių palaikų ir palaikų, dėl kurių atsiėmimo mirusiojo artimieji nesikreipia po teismo medicinos tyrimų, kol nustatyta teisės aktų tvarka bus išduotas leidimas laidoti.

12. Saugojimo paslauga gali būti teikiama šiais atvejais:

12.1. neaiški mirties priežastis, nustatyta ar įtariama smurtinė staigi arba netikėta, tragiška mirtis arba mirusiajam jo paskutinio susirgimo metu nebuvo teikiama medicinos pagalba;

12.2. mirtis įvyko viešoje vietoje;

12.3. nustatyta arba įtariama, jog mirtis įvyko nuo gamybinės traumos, apsinuodijimo, profesinės ligos, ypač pavojingos infekcinės ligos;

12.4. Savivaldybės administracijos seniūnijų seniūnų prašymu;

12.5. savivaldybės teritorijoje aptiktų nenustatytos tapatybės žmonių palaikų ir palaikų, dėl kurių atsiėmimo mirusiojo artimieji nesikreipia po teismo medicinos tyrimų, kol nustatyta teisės aktų tvarka bus išduotas leidimas laidoti.

13. Saugojimo paslauga gali būti teikiama ir kitais teisės aktų numatytais atvejais.

**IV SKYRIUS**

**NENUSTATYTOS TAPATYBĖS ŽMONIŲ PALAIKŲ IR PALAIKŲ, DĖL KURIŲ ATSIĖMIMO MIRUSIOJO ARTIMIEJI NESIKREIPIA, LAIDOJIMAS**

14. Nenustatytos tapatybės žmonių ir žmonių, dėl kurių atsiėmimo mirusiojo artimieji nesikreipia, palaikų laidojimą organizuoja Savivaldybės administracijos seniūnijų seniūnai ar jų įgalioti atstovai, jeigu:

14.1. asmuo iki mirties nuolat gyveno seniūnijos teritorijoje;

14.2. seniūnijos teritorijoje buvo nustatytas mirties faktas.

15. Nenustatytos tapatybės ir žmonių, dėl kurių atsiėmimo mirusiojo artimieji nesikreipia, palaikai laidojami, šių žmonių kapų priežiūra vykdoma vadovaujantis Plungės rajono savivaldybės tarybos 2017 m. rugsėjo 21 d. sprendimu Nr. T1-212 ,,Dėl žmonių palaikų laidojimo tvarką Plungės rajono savivaldybės teritorijoje reglamentuojančių teisės aktų patvirtinimo“.

16. Savivaldybės administracijos seniūnijų seniūnai, gavę raštišką prokuroro leidimą, įsitikinę parengtų dokumentų informacijos teisingumu, ne vėliau kaip per 5 darbo dienas priima sprendimą laidoti nenustatytos tapatybės žmogaus palaikus.

17. Seniūnijos atstovas dalyvauja laidojant nenustatytos tapatybės žmogaus palaikus ir yra atsakingas, kad būtų tinkamai užpildyti Lietuvos Respublikos vidaus reikalų ministro 2011 m. rugsėjo 30 d. įsakymu Nr. IV-725 patvirtinto Nenustatytos tapatybės žmogaus palaikų laidojimo organizavimo tvarkos aprašo 1 ir 2 prieduose pateikti dokumentai, bei organizuoja tinkamą jų saugojimą.

18. Savivaldybės administracijos seniūnijų atstovai pateikia leidimą laidoti davusiam prokurorui nenustatytos tapatybės žmogaus palaikų palaidojimo akto kopiją.

**V SKYRIUS**

**BAIGIAMOSIOS NUOSTATOS**

19. Savivaldybės parinktas paslaugų teikėjas ataskaitas apie žmogaus palaikų vežimo ir saugojimo paslaugas teikia pagal sutartyje nustatytas sąlygas.

20. Apie atrinktus žmogaus palaikų vežimo, saugojimo, laidojimo paslaugų tiekėjus Savivaldybės administracija turi informuoti savivaldybės teritoriją aptarnaujančias policijos įstaigas, prokuratūrą, atitinkamą teismo medicinos ekspertizes ir tyrimus atliekančią įstaigą ar padalinį ir savivaldybėje esančias asmens sveikatos priežiūros įstaigas ir paskelbti šią informaciją Savivaldybės interneto svetainėje.

21. Kitus Apraše nenumatytus mirusių žmonių palaikų vežimo, saugojimo, nenustatytos tapatybės žmonių palaikų ir palaikų, dėl kurių atsiėmimo mirusiojo artimieji nesikreipia, laidojimo paslaugų teikimo klausimus sprendžia Savivaldybės administracija teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_